5/21/12
SARITA A PARA ITI GRADE ONE
Ti Mabisin a Pusa
Sarita a Para Grade One ni ARIEL S. TABAG
Adda nakabitin a tapa
Ken lima nga ayup a mabisin unay.
Immuna a limmagto ken kimmittab ni Leon
Ket naksayan ti nakabitin a tapa.
Maikadua a limmagto ken kimmitab ni Tigre
Ket ad-adda a naksayan ti nakabitin a tapa.
Maikatlo a limmagto ken kimmitab ni Musang
Ket ad-adda a naksayan ti nakabitin a tapa.
Maikapat a limmagto ken kimmitab ni Aso
Ket ad-adda a naksayan ti nakabitin a tapa
Maikalima a kumittab ni Pusa
Ngem bassiten ken dinan malagto ti tapa.
Bassit ni Pusa.
Awan met ngarud pangulianna iti tapa.
Dina makalay-at dagiti diding a nakaikamangan
Ti pagbalaybayan a nakaibitinan ti tapa.
Kasano a makakittab ni Pusa iti naibitin a tapa?
Nangala iti lima a pungan a pagbatayanna.
Impasirokna ti umuna a pungan
Ket dandaninan magaw-at ti tapa.
Impasirokna ti maikadua a pungan
Ket ad-addan a dandanina magaw-at ti tapa.
Impasirokna ti maikatlo a pungan
Ket ad-addan a dandanina magaw-at ti tapa.
Impasirokna ti maikapat a pungan
Ket ad-addan a dandanina magaw-at ti tapa.
Impasirokna pay ti maikalima a pungan.
Ket dildilpatannan ti naibitin a tapa.
Kamaudiananna, nakakittab met laeng ni Pusa.#
(Nasurat iti Mayo 21, 2012. Mabalin a buloden ti asino man basta ipakada itoy numo iti asseng(dot)tabag(at)gmail(dot)com ken saan a mabalin nga ipablaak ta planok nga ipablaak babaen ti Kurditan Publications. Diyo tultuladen dagitay nakaiggem laeng iti draft ti sinurat nga awan naganna ket ipanda metten ti naganda kas byline, hehehe.)
Impaskil ni Asseng idi 8:05 PM No comments: Links to this post
Maipanggep iti: sarita a para grade one, sarita a para ubbing
5/4/12
BASI REPUBLIC by asseng clothes
Impaskil ni Asseng idi 10:39 PM No comments: Links to this post
Maipanggep iti: . basi republic, asseng clothes, ilocano pride
5/3/12
No Apay nga Umad-adun Dagiti Aglablaba nga Ilokana
Agyamantayo ken ni Doc. Maylem, ti other-half dagiti agassawa nga autor iti “Dear Doc” a kolum iti Bannawag. Ken agyamantayo iti Ilokana, maysa a maestra, a nagsaludsod no kasano ti aramidenna tapno kanayon a mapnek wenno agalimpatok wenno ag-orgasm.
Ket no apay nga immadun ti aglablaba nga Ilokana, basaenyo ti pinagtiponko a dua a bilang ti Bannawag (Mayo 7 ken Mayo 14, 2012 a bilang)-- ngem please, gumatangkayo latta, kadakayo a lallaki, para kadagiti assawa wenno gelprenyo:
Aniat’ Aramidek Tapno Kanayon a Mapnekak?
Dear Doc Gener ken Doc Lorna,
Agtawenak iti 39, siaasawa ken addaan iti maysa nga anak. Nagasawaak a nasapa ta agtawenak laeng idi iti 20. Naabusoak idi agtawenak iti 18. Mapampanunotko a diak kayat idi ti seks gapu iti napalabasko. Pimmusay ti immuna nga asawak iti aksidente iti lugan.
Kalpasan ti tallo a tawen, nakikabbalayak iti lalaki a natataeng ngem siak iti tallo a tawen. Ket manen, nalabit gapu iti napalabasko, saanko unay a naganas ti nakiinnala iti asawak, wenno diak pay ket kayaten ti makiinnala. Nagangayanna, nagsinakami iti kabbalayko.
Ngem iti idadatengko iti arinunos ti maikatlo a dekadak, naaddaanak iti maikatlo a kabbalay a naub-ubing ngem siak ken nakaak-aktibo iti seks. Masansan nga aginnalakami. Diak masinununo no ti napadasak a panagganas ket isu ti kunkunada nga orgasmo wenno alimpatok. Mariknak a bayat ti panaginnalami, kaslaak la nayakar iti sabali a lubong— nakakitaak kadagiti asul a raya. Iti ababa a pannao, no sero ti nariknak a ganas kadagiti dua nga immuna a lallaki iti biagko, napanen iti sangapulo.
Ti pakaseknak ita, kayatko koma a kanayon wenno tunggal makinnalaak ket mariknak a kaslaak adda iti sabali a lubong— kas iti narikriknak kadagiti naglabas. Mabalinyo kadi ti mangted iti tips tapno maaramidko daytoy?
Agyamanak la unay kadakayo nga agassawa ta napintas ti panangilawlawagyo kadagiti topiko iti kolumyo. Adu met ti maad-adalko isu a sapay koma ta manayon pay ti biagyo ken nasalun-atkayo a kanayon tapno maitultuloy pay daytoy kolumyo.--Ms. Margie O ti Solano, Nueva Vizcaya
Dear Ms. Magie O,
Agyamanak iti suratmo. Makitkitak ti kinaliday ti seksual a biagmo agingga a nasarakam ti lalaki a nangpis-it iti “on” iti seksual a biagmo. Malaksid a paset daytoy ti panagbiag, napateg a masigurado a maaramat a nasayaat it seks, ken kasta met a mananam ti imnasna.
Kas kenka, adu dagiti mamati a saanen nga agbaliw ti panirigantayo iti seks kalpasan ti kas iti nagdalanam a pannakaabuso. Ngem kinapudnona, agbaliw daytoy bayat ti panaglakay wenno panagbaket, ken kanaig daytoy ti panagbaliw met ti panagtalek iti bagi, salun-at, dagiti in-inumen nga agas, ken uray ti mismo a kapareha. Ket sika, kas indibidual, mabalin a sika ti mangipamuspusan.
Sumagmamano a babbai ti di makaammo no ania ti orgasmo wenno alimpatok. No makariknaka iti pannakalmes iti pannakarelaks, mabalin a daytoy ti kaipapananna, ket saanmo met a naabot no ti panagriknam ket “nabitinka.”
Tapno matungpal ti kalkalikagumam a naynay a panagalimpatok wenno ti mapnek iti imnas, masapul nga ipamuspusam daytoy. Masapul a managtakuatka ket ammuem no ania ti nasayaat a para kenka.
Kabayatanna, adtoy ti sumagmamano a balakad tapno maragpat ti orgasmo wenno alimpatok:
• Takuaten ti panaganges. Kaaduan a babbai ti mangtengngel iti angesda no asidegen ti panagalimpatokda a dida mapupuotan. Ngem ti nauneg a panangibulos iti anges ti ad-adda pay a mangparasuk wenno mangdagdag iti panagalimpatok. Adda met dagiti babbai a mangibaga a nalaklaka nga agalimpatokda no agasug wenno kayatda ti agriaw. No mariribukanka ta amangan no mariing ti anakmo, padasem ti agasug a nakaapput iti pungan. Agasugka no mariknam a makatulong tapno ad-adda pay nga agganaska. Adda dagiti babbai nga agasug no asidegen nga agparuar ti lalaki tapno ad-adda pay nga agganas daytoy. No naipakadawyanen kenka ti panangtengngelmo iti angesmo no asidegen ti panagalimpatokmo, agpraktiska a siksika a mangibulos iti angesmo, ken agasugka. Kadaanan a teknik ti 15-20 a panaganangsab wenno panangkamat iti anges sa mapasarunuan iti atiddog a panangibulos iti anges. Ulitem daytoy iti mamitlo kabayatan nga asidegkan iti alimpatok wenno panagorgasmo.
• Papigsaem dagiti piskel iti mabagbagim. Bayat ti yiisbom, pagsardengen ti panagayus ti isbo, bulosan sa manen pagsardengen— ip-ipitem dagiti piskel nga agtrabaho bayat ti panagalimpatok. No ngamin pagtignayem dagiti piskel iti mabagbagi no kasta a saanka nga umis-isbo, ti piskel iti rusok ken kutit ti maipit wenno mapakessen.
Ti panagpraktis bayat ti yiisbo, dita a madlawmo a maus-usarmo dagiti piskel iti mabagbagim. Ngem dimo unay sansanen ta amangan ket no maimpeksionka met. Ngem mabalinmo nga aramiden daytoy bayat ti panaglablabam, kas pagarigan.
Inton mapraktismon daytoy, mabalinmo nga ipit-ipiten dagiti piskel sa pagrelaksem sa direkta met a sagidem ‘tay aw-awagantayo iti clitoris. Mabalinmo nga aramiden daytoy bayat ti panaginnala— tunggal sumrek ni lakaymo, agrelakska, ket no rummuar, isu met ti panangipitmo.
• Padasem dagiti baro a posision. Ad-adda a mangpaalimpatok daytay palikudannaka ni lakaymo. Wenno padasem met a rabawan isuna a nakatugaw. Daytay sanguenna ti alas-sais idinto a sanguem met ti alas tres. Wenno agiddaka ket ingatona dagiti sakam sa agparintumeng iti sangom. Ipitem dagiti piskel iti kutitmo sakbay ti ipagarupmo nga asidegem ti panagalimpatokmo.
• Pagsaritaanyo ken ti doktormo ti maipanggep iti agas. Adda dagiti agas nga anti-depressants ken anti-hypertensive a mangapektar iti orgasmo dagiti babbai. Side-effect dayta. Isu a dakamatem iti doktormo no bilang agus-usarka iti kakastoy nga agas tapno masolusionanna.
• Masapul nga agpimpinnategkayo iti kapareham. Napateg daytoy ta no agpimpinnategkayo la unay, saankayo nga agbimbinnain ket nakatartarus ti agus ti panaginnala no kua. Laglagipem a no ania ti aramidenyo iti uneg ti kuartoyo a kas koma iti kasla mabisbisinan a panaginnala, palimedyo daytan ken lakaymo. Adun dagiti panagadal a manmano nga agalimpatok dagiti babbai kadagiti kasual laeng a seks wenno ‘tay kunkunada a one-night stand.
• Agbalin a managamiris. Ad-adda a magun-od ti pannakapnek iti seks ken iti relasion no amirisentayo dagiti kaparehatayo. Mangtakuat kadagiti wagas a maparagsak isuna kasta met a suplian ti panagkalikagumna a maparagsaknatayo. No agpadakayo a nakaturong ti imatangyo iti ar-aramidenyo, nagangganas ti panaginnala ket sigurado a magaw-atyo ti “langit.”
Sapay koma ta adda naadalmo iti diskusiontayo. Basta tagiragsakem laeng ti ar-aramidem ket dimo pampanunoten no aniaka wenno dagiti parikut iti biag. No makainnala, bay-am nga agari ti biolohikal a kababalin a kasapulan iti seks ken iti yaalimpatok.
Ngem saan met a kasapulan a tunggal makiinnalaka, masapul nga agorgasmoka. Nasayaaat ketdi a naynay a pampanunotem a masapul a maalam dagiti benepisio iti pannakiseks. Ti panangalimpatok ngamin, isu daytoy ti maysa kadagiti tulong ti nakaparsuaan tapno makapagrelaks ti tao. Adu dagiti maipaayna a nasayaat iti salun-at a kas koma iti panangagasna iti sakit iti ulo ken pangpaimas iti turog. Laglagipen met a ti orgasmo, ad-adda a pasam-iten ken pamarisenna ti ayan-ayat.
Dios ti agngina ti panagsuratmo. No adda pay salusodmo ket mabainka a maisurat iti daytoy a kolum, mabalin met yemailmo kadakami (Doc Gener) iti gdmaylem@yahoo.com.
--Doc Gener and Doc Lorna
Kabayatanna, adda man nasuratko a daniw gapu iti daytoy a kolum ni Dr. Maylem. Panagkunak, mabalin daytoy iti isagsaganami a libro a napauluan Alimpatok.
Adtoy man:
Tunggal Aglabaka, Dungngo
Gapu ta sika ti silaw daytoy a pagtaengan
idinto a siak ti adigi— mabatika
a mangiwanwan idinto nga agsapulak
iti pagbiag, panagkunak, tunggal aglabaka
laeng a malaglagipmo dagiti kanito a kukuata laeng:
kas iti daydi kaarigmo ti aso a nagalang-ang
ta siak ti uleg a nangsippit kadagita sellang
ket kas subadmo, nagangawannak a binekkel
nga ad-adda a nakariknaak iti kinatalged
saan a panangigalut wenno panangibalud
ta nalabit, nasanaymo iti inka panaggelgel
no kasano ti panangingariet tapno ti mureng
isu laeng ti maikkat— mabati ti lupot a nadarisay
maktanganka ammok iti inka panaglaba
ta tunggal dumtengak ken duduata
agpasaklotka kaniak
malaglagipmo ti alas tres
a panagsegsegga
idinto a malaglagipko ti alas sais
a segseggaak ti oras a panagawid
no kua kasla ubingka nga aghinete kaniak
no dadduma, sutilenka met
siak ni mannalon a mangtimon
sika ni nuangko a naandur
ti pagyamyamanak
uray nabannogka nga aglaba
maisaganam dagiti pagaayatta
a taraon— agsinsinnubota pay
a kunam la no mano aldaw
a dita nangnangan
kangrunaanna, uray saantan
nga agsarita iti balikas
mapnektan nga agtinnugmok
mata iti mata
dakulap iti dakulap
barukong iti barukong
kaunggan iti kaunggan
kararua iti kararua
iti agpatnag a kasla awan patinggana
iti ikub ti pagtaengan a binangonta…
(Mayo 3, 2012)
Impaskil ni Asseng idi 1:52 AM 2 comments: Links to this post
5/2/12
Nailugesak
Iti dua nga aldaw, nakasaksakit ti bagbagik. Kasla nagtrangkasoak a matudtudok ti bukotko. Pabasolek ti sangabagon a Marlboro black a naibusko iti panagsuratko iti sarita; ken ti rinabii a panagpuyatko iti uppat nga aldaw (wen, sinuratko laeng iti uppat nga aldaw nupay nabayagen a pinampanunotko daytoy a sarita).
Ken pabasolek pay ti sarita mismo. Panagkunak, sobra a pinagtaengko ti karakter iti kaunggak. Ket iti ipapatayna-- iti naispiritualan a pannakatay-- nairamramanak met.
Numona ta iti panagkunak, saanko pay a nalpas daytoy nga estoria. Ket bareng addanto gundaway a suratek daytoy iti amin a detalye ken posibilidadna.
Subscribe to: Posts (Atom)
unk ilo_Latn ilo_Latn bos_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn ilo_Latn unk eng_Latn eng_Latn ilo_Latn unk ilo_Latn ilo_Latn ilo_Latn ilo_Latn por_Latn ilo_Latn ilo_Latn ilo_Latn ilo_Latn ilo_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn por_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ceb_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ayr_Latn eng_Latn unk ilo_Latn ilo_Latn ilo_Latn ilo_Latn eng_Latn